KOMISSION TÄYTÄNTÖÖNPANOPÄÄTÖS (EU) 2022/1286,

annettu 15 päivänä heinäkuuta 2022,

Euroopan parlamentin ja neuvoston direktiivin 2014/25/EU 34 artiklan sovellettavuudesta hankintasopimuksiin, jotka koskevat sähkön ja kaasun vähittäistoimitusta pienille asiakkaille Alankomaissa

(tiedoksiannettu numerolla C(2022) 4872)

(Ainoastaan hollanninkielinen teksti on todistusvoimainen)

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon vesi- ja energiahuollon sekä liikenteen ja postipalvelujen alalla toimivien yksiköiden hankinnoista ja direktiivin 2004/17/EY kumoamisesta 26 päivänä helmikuuta 2014 annetun Euroopan parlamentin ja neuvoston direktiivin 2014/25/EU (1) ja erityisesti sen 35 artiklan 3 kohdan,

on kuullut julkisia hankintoja käsittelevää neuvoa-antavaa komiteaa,

sekä katsoo seuraavaa:

1. TOSISEIKAT

(1) Tässä päätöksessä säädetyt toimenpiteet ovat julkisia hankintoja käsittelevän neuvoa-antavan komitean lausunnon mukaiset.

(2) Eneco B.V., jäljempänä ’Eneco’, ja NV Nuon Energy, jäljempänä ’Nuon’, toimittivat komissiolle 30 päivänä tammikuuta 2017 direktiivin 2014/25/EU 35 artiklan 1 kohdan mukaisen pyynnön, jäljempänä ’pyyntö’. Pyyntö täytti komission täytäntöönpanopäätöksen (EU) 2016/1804 (2) 1 artiklan 1 kohdassa ja liitteessä I esitetyt muodolliset vaatimukset.

(3) Nuonin osakkeet omistaa kokonaan Vattenfall AB, joka on Ruotsin valtion omistama listaamaton yhtiö. Näin ollen Nuonia pidetään direktiivin 2014/25/EU 4 artiklan 2 kohdassa tarkoitettuna hankintayksikkönä. Maaliskuussa 2020 tapahtuneen omistajanvaihdoksen seurauksena (Alankomaiden paikallishallinnon aiemmin omistama yritys myytiin Mitsubishi Corporationin ja Chubu Electric Powerin muodostamalle yhteisyritykselle) Enecoa ei enää pidetä hankintayksikkönä.

(4) Pyyntö koskee sähkön vähittäistoimituksia pienille asiakkaille (kotitaloudet sekä pienjänniteverkkoon liitetyt teolliset ja kaupalliset käyttäjät, joiden liitäntäkapasiteetti on enintään 3x80 A) sekä kaasun vähittäistoimituksia pienille asiakkaille (kotitaloudet sekä kaasuverkkoon liitetyt pienyritykset, joiden liitäntäkapasiteetti on enintään 40 m3).

(5) Koska markkinoille pääsy voidaan katsoa vapaaksi direktiivin 2014/25/EU 34 artiklan 3 kohdan ensimmäisen alakohdan perusteella, komission on annettava mainitun direktiivin liitteessä IV olevan 1 kohdan a alakohdan mukaisesti pyyntöä koskeva täytäntöönpanopäätös 90 työpäivän kuluessa. Koska pyyntöön ei ole liitetty direktiivin 2014/25/EU 35 artiklan 2 kohdassa tarkoitettua riippumattoman kansallisen viranomaisen yksityiskohtaista ja perusteltua lausuntoa, komissio ilmoitti pyynnöstä Alankomaiden viranomaisille ja pyysi lisätietoja 24 päivänä maaliskuuta 2017. Alankomaiden viranomaiset antoivat vastauksen tietopyyntöön 19 päivänä kesäkuuta 2017 sähköpostitse. Komissio piti vastausta puutteellisena ja pyysi 27 päivänä heinäkuuta 2017 lisäselvitystä, jonka Alankomaiden viranomaiset toimittivat 25 päivänä syyskuuta 2017.

(6) Koska käytettävissä olevat tiedot eivät vieläkään olleet riittäviä, jotta komissio olisi voinut muodostaa näkemyksensä siitä, kohdistuuko toimintaan kilpailua, Alankomaiden viranomaisille lähetettiin lisätietopyynnöt 21 päivänä joulukuuta 2017 ja 2 päivänä maaliskuuta 2018. Alankomaiden viranomaiset lähettivät vastauksen 11 päivänä lokakuuta 2021.

(7) Nuon toimitti merkittävästi muutetun pyynnön 24 päivänä tammikuuta 2022. Komissio ja hakija sopivat, että komission olisi annettava täytäntöönpanopäätös 15 päivään heinäkuuta 2022 mennessä.

2. OIKEUDELLINEN KEHYS

(8) Direktiiviä 2014/25/EU sovelletaan sähkön ja kaasun vähittäistoimitukseen liittyvien toimintojen (kuten kyseisen direktiivin 9 artiklan 1 kohdan a alakohdassa tarkoitetaan) harjoittamiseksi tehtäviin hankintasopimuksiin, ellei kyseisiä toimintoja ole vapautettu direktiivin soveltamisesta direktiivin 34 artiklan nojalla.

(9) Direktiivin 2014/25/EU 34 artiklassa säädetään, ettei direktiiviä sovelleta hankintasopimuksiin, jotka tehdään jonkin direktiivissä tarkoitetun toiminnan suorittamiseksi, jos toimintaan siinä jäsenvaltiossa, jossa se toteutetaan, kohdistuu suoraa kilpailua markkinoilla, joille pääsyä ei ole rajoitettu. Sitä, kohdistuuko johonkin toimintaan suoraa kilpailua, arvioidaan puolueettomin perustein ottaen huomioon kyseisen alan erityispiirteet.

3. ARVIOINTI

3.1 Vapaa pääsy markkinoille

(10) Markkinoille pääsyä pidetään rajoittamattomana, jos jäsenvaltio on pannut täytäntöön ne unionin säädökset, jotka avaavat tietyn alan tai sen osan kilpailulle, ja soveltaa niitä. Kyseiset säädökset luetellaan direktiivin 2014/25/EU liitteessä III. Euroopan parlamentin ja neuvoston direktiiviä (EU) 2019/944 (3), jolla kumotaan Euroopan parlamentin ja neuvoston direktiivi 2009/72/EY (4), sovelletaan sähköalaan, ja Euroopan parlamentin ja neuvoston direktiiviä 2009/73/EY (5) sovelletaan kaasualaan.

(11) Alankomaat on saattanut direktiivit (EU) 2019/944 ja 2009/73/EY osaksi kansallista lainsäädäntöään Alankomaiden sähkölailla (6) (Elektriciteitswet) ja Alankomaiden kaasulailla (7) (Gaswet). Tällä perusteella olisi katsottava direktiivin 2014/25/EU 34 artiklan 3 kohdan ensimmäisen alakohdan mukaisesti, että markkinoille pääsyä ei ole rajoitettu Alankomaiden koko alueella.

3.2 Toimintaan suoraan kohdistuva kilpailu

(12) Sitä, kohdistuuko toimintoon suoraa kilpailua, on arvioitava useiden tekijöiden perusteella, joista yksikään ei ole ratkaiseva sellaisenaan. Huomioon olisi otettava tärkeimpien toimijoiden markkinaosuudet tietyillä, tässä päätöksessä tarkoitetuilla markkinoilla. Kyseisten markkinoiden piirteiden vuoksi olisi otettava huomioon myös muita perusteita, kuten markkinatoimijoiden lukumäärä, tukkumarkkinoiden likviditeetti, toimittajaa vaihtaneiden asiakkaiden määrä tai hintasääntelyn olemassaolo.

(13) Tämän päätöksen soveltaminen ei rajoita unionin kilpailusääntöjen ja unionin lainsäädännön muiden alojen säännösten soveltamista. Vaikka vaatimusten ja menetelmien, joilla arvioidaan direktiivin 2014/25/EU 34 artiklan mukaisesti, onko toiminta suoraan kilpailun kohteena, tulee olla Euroopan unionista tehdyn sopimuksen kilpailumääräysten mukaisia, niiden ei välttämättä tarvitse olla samat, joita käytetään tehtäessä Euroopan unionista tehdyn sopimuksen 101 tai 102 artiklan tai neuvoston asetuksen (EY) N:o 139/2004 (8) mukainen arviointi. Unionin yleinen tuomioistuin on vahvistanut tämän (9).

(14) Tämän päätöksen tavoitteena on selvittää, kohdistuuko pyynnön kohteena oleviin toimintoihin kilpailua sellaisilla markkinoilla, joille pääsyä ei direktiivin 2014/25/EU 34 artiklassa tarkoitetulla tavalla ole rajoitettu siinä määrin, että voidaan varmistaa, että hankinnat asianomaisten toimintojen harjoittamiseksi toteutetaan – myös ilman direktiivissä 2014/25/EU säädettyjä tiukkoja yksityiskohtaisia hankintasääntöjä – avoimella ja syrjimättömällä tavalla sellaisin perustein, joilla ostajat voivat löytää kokonaisuudessaan taloudellisesti edullisimman ratkaisun.

(15) Tässä yhteydessä on tärkeää pitää mielessä, että julkisia hankintoja koskevia sääntöjä ei sovelleta kaikkiin markkinatoimijoihin kyseisillä markkinoilla. Tässä tapauksessa ainoastaan Nuon katsotaan direktiivin 2014/25/EU 4 artiklassa tarkoitetuksi hankintayksiköksi, johon sovelletaan julkisia hankintoja koskevia sääntöjä.

3.2.1 Merkitykselliset tuotemarkkinat

(16) Komission aiempien ennakkotapausten (10) mukaan sähköalalla voidaan erottaa seuraavat merkitykselliset tuotemarkkinat: i) sähkön tuotanto ja tukkutoimitukset, ii) siirtäminen, iii) jakelu ja iv) vähittäistoimitukset loppukäyttäjille (11). Kaasualalla voidaan erottaa seuraavat tuotemarkkinat: i) tuotantoketjun alkupään markkinat (raakaöljyn ja maakaasun etsintä), ii) (alku- ja loppupään) tukkumarkkinat, iii) vähittäismarkkinat, jotka voidaan määritellä kaasun myynniksi, markkinoinniksi ja jakeluksi loppukäyttäjille (12).

(17) Alankomaiden sähkö- ja kaasualalla toimii kahdeksan alueellista jakeluyhtiötä tai jakeluverkonhaltijaa: Cogas Infra & Beheer, Enduris, Enexis, Liander, Endinet, RENDO Netbeheer, Stedin Netbeheer ja Westland Infra Netbeheer. Alueet, joilla jakeluverkonhaltijat siirtävät sähköä, voivat poiketa alueista, joilla ne siirtävät kaasua. Energiamarkkinoiden vapauttamisen jälkeen jakeluverkonhaltijoiden riippumaton toiminta on varmistettu useilla unionin alakohtaisen lainsäädännön mukaisilla säännöillä. Alankomaiden lainsäätäjä on valtuuttanut omistuksen täysimääräisen eriyttämisen jakeluverkonhaltijoiden tasolla. Alankomaiden viranomaiset vahvistivat (13), että tällä hetkellä kaikki jakeluverkonhaltijat ovat oikeudellisesti ja omistajuudeltaan eriytettyjä tuottajista ja toimittajista.

Sähkön vähittäistoimitukset

(18) Loppukäyttäjille suunnatun sähköntoimituksen osalta komissio on aiemmissa päätöksissään erotellut toisistaan toimitukset pienille asiakkaille (kotitalouksille ja pienyrityksille), jotka on liitetty pienjänniteverkkoon, ja toimitukset suurille teollisuusasiakkaille, jotka on tyypillisesti liitetty suur- ja keskijänniteverkkoihin (suuret teolliset ja kaupalliset kuluttajat) (14). Erottelu perustuu siihen, että kysyntäpuolella vaatimukset ja profiilit ja tarjontapuolella palvelut ja tekniikka ovat erilaisia (15).

(19) Aiemmissa päätöksissään Alankomaiden kuluttaja- ja markkinaviranomainen (Autoriteit Consument & Markt), jäljempänä ’ACM’, on erotellut toisistaan toimitukset pienille asiakkaille (16) ja suurille asiakkaille (17). ACM katsoi, että erot myynnissä, markkinoinnissa, hinnoittelussa, toimitusehdoissa, vaihtomalleissa ja kysynnässä sekä kullekin asiakastyypille tarvittava erillinen toimilupa oikeuttivat tällaisen erottelun.

(20) Nykyinen pyyntö koskee pieniä asiakkaita eli kotitalouksia sekä pienjänniteverkkoon liitettyjä teollisia ja kaupallisia käyttäjiä, joiden liitäntäkapasiteetti on enintään 3x80 A.

Kaasun vähittäistoimitukset

(21) Aiemmissa päätöksissään komissio erotti toisistaan seuraavat markkinat: maakaasun toimitus seuraaviin kohteisiin: i) kaasuvoimalaitokset (18), ii) suuret teollisuusasiakkaat (19) ja iii) pienet asiakkaat (20). Viimeinen luokka voidaan jakaa tapauskohtaisella analyysillä maakaasuntoimituksiin seuraaviin kohteisiin: i) kotitaloudet ja ii) yritysasiakkaat (21).

(22) Aiemmissa päätöksissään (22) ACM erotteli maakaasun toimituksen pienille asiakkaille ja toimitukset suurasiakkaille ja voimalaitoksille. ACM katsoi, että kilpailuolosuhteet olivat molemmilla markkinoilla erilaiset ostoprofiilin, hintojen ja toimittajan vaihtamisen osalta. Kuten sähkön vähittäistoimituksissa, kutakin asiakastyyppiä varten tarvittiin erityinen toimilupa.

(23) ACM totesi myös, että maakaasutoimitusten markkinat voitaisiin mahdollisesti jakaa edelleen kaasun laadun perusteella (23) pienten asiakkaiden tyypillisesti käyttämän pienlämpöarvoisen kaasun (L-kaasu) ja niin suurten kuin pienten asiakkaiden käyttämän lämpöarvoltaan korkean kaasun (H-kaasu) välillä.

(24) Nykyinen pyyntö koskee pieniä asiakkaita eli kotitalouksia ja pienyrityksiä, joiden liitäntäkapasiteetti on enintään 40 m3.

Päätelmät

(25) Ottaen huomioon johdanto-osan 15–23 kappaleessa tarkastellut tekijät, joiden perusteella arvioidaan direktiivin 2014/25/EU 34 artiklan ehtojen täyttymistä, ja rajoittamatta unionin muun lainsäädännön soveltamista, komissio katsoo, että merkitykselliset tuotemarkkinat ovat sähkön vähittäistoimitukset pienille asiakkaille ja kaasun vähittäistoimitukset pienille asiakkaille.

3.2.2 Merkitykselliset maantieteelliset markkinat

Sähkön vähittäistoimitukset

(26) Komissio on aiemmin todennut (24), että sähkön vähittäistoimitusten markkinat Alankomaissa ovat laajuudeltaan kansalliset.

(27) ACM on aiemmassa käytännössään (25) maantieteellisestä näkökulmasta määritellyt asiaan liittyvät tuotemarkkinat sähkön vähittäistoimitusten alalla laajuudeltaan kansallisiksi.

(28) Alankomaiden viranomaisilta saatujen tietojen (26) mukaan Alankomaissa on noin 55 aktiivista sähköntoimittajaa, jotka kaikki toimivat kansallisella tasolla.

(29) Arvioitaessa direktiivin 2014/25/EU 34 artiklassa säädettyjen edellytysten täyttymistä ja rajoittamatta unionin muun lainsäädännön soveltamista komissio katsoo, että pienille asiakkaille suuntautuvien sähkön vähittäistoimitusten merkitykselliset maantieteelliset markkinat ovat laajuudeltaan kansalliset.

Kaasun vähittäistoimitukset

(30) Komissio on yleisesti määritellyt kaasun vähittäistoimitusten markkinat, mukaan lukien mahdolliset muut alajaottelut, laajuudeltaan kansallisiksi edellyttäen, että markkinat on vapautettu kokonaan (27).

(31) ACM on aiemmassa käytännössään (28) maantieteellisestä näkökulmasta määritellyt asiaan liittyvät tuotemarkkinat kaasun vähittäistoimitusten alalla laajuudeltaan kansallisiksi.

(32) Alankomaiden viranomaisilta saatujen tietojen (29) mukaan Alankomaissa on 55 aktiivista kaasuntoimittajaa, jotka kaikki toimivat kansallisella tasolla.

(33) Arvioitaessa direktiivin 2014/25/EU 34 artiklassa säädettyjen edellytysten täyttymistä ja rajoittamatta unionin muun lainsäädännön soveltamista komissio katsoo, että pienille asiakkaille suuntautuvien kaasun vähittäistoimitusten merkitykselliset maantieteelliset markkinat ovat laajuudeltaan kansalliset.

3.2.3 Markkina-analyysi

(34) Komissio on jo antanut useita päätöksiä (30) sähkön ja kaasun vähittäistoimitusten vapauttamisesta julkisia hankintoja koskevien sääntöjen soveltamisesta useissa jäsenvaltioissa. Komissio perustaa arviointinsa erityisesti seuraaville kriteereille: markkinatoimijoiden lukumäärä, suurimpien toimijoiden yhteenlaskettu markkinaosuus, toimittajan vaihtaminen loppukäyttäjien keskuudessa, tukkumarkkinoiden likviditeetti ja hintasääntely.

3.2.3.1 Markkinatoimijoiden määrä ja suurimpien toimijoiden markkinaosuudet

(35) Alankomaiden viranomaisten mukaan (31) Alankomaissa on 55 aktiivista sähkön- ja kaasuntoimittajaa, jotka kaikki toimivat kansallisella tasolla.

(36) Nyt käsiteltävän pyynnön (32) mukaan sähkön ja kaasun vähimmäismarkkinoille pääsyn kokonaiskustannukset ovat pienet eivätkä muodosta markkinoille pääsyn estettä.

(37) Komissio katsoo aiemmissa päätöksissään (33), että kolmen suurimman yrityksen yhteenlaskettu markkinaosuus on merkittävä vähittäismarkkinoilla. Myös muita keskittämistoimenpiteitä voidaan pitää merkittävinä. Erityispiirteenä oli, että vain yhteen markkinatoimijaan sovellettiin julkisia hankintoja koskevia sääntöjä.

Sähkön vähittäistoimitukset pienille asiakkaille

(38) Nuoniin sovelletaan julkisia hankintoja koskevia sääntöjä, kun taas sen kahteen suurimpaan kilpailijaan, Essentiin ja Enecoon, ei näitä sääntöjä sovelleta. Alankomaiden viranomaisten toimittamien tietojen (34) mukaan tärkeimpien toimittajien markkinaosuudet pysyivät melko vakaina vuosina 2017–2020: Nuonin markkinaosuus pieneni 27 prosentista 25 prosenttiin, Enecon markkinaosuus pieneni 25 prosentista 22 prosenttiin ja Essentin markkinaosuus pieneni 27 prosentista 26 prosenttiin.

(39) Kaiken kaikkiaan kolmen suurimman vähittäismyyjän yhteen laskettu markkinaosuus Alankomaiden sähkön vähittäistoimitusmarkkinoilla pieneni 79 prosentista vuonna 2017 73 prosenttiin vuonna 2020.

Kaasun vähittäistoimitukset pienille asiakkaille

(40) Alankomaiden viranomaisten toimittamien tietojen (35) mukaan tärkeimpien toimittajien markkinaosuudet pysyivät melko vakaina vuosina 2017–2020: Nuonin markkinaosuus pieneni 27 prosentista 25 prosenttiin, Enecon markkinaosuus pieneni 25 prosentista 22 prosenttiin ja Essentin markkinaosuus pysyi 27 prosentissa.

(41) Kaiken kaikkiaan kolmen suurimman vähittäismyyjän yhteen laskettu markkinaosuus Alankomaiden kaasun vähittäistoimitusmarkkinoilla pieneni 79 prosentista vuonna 2017 74 prosenttiin vuonna 2020.

3.2.3.2 Toimittajan vaihtaminen loppukäyttäjien keskuudessa

(42) Toiseen toimittajaan vaihtaneiden (ulkoinen vaihtaminen) tai toiseen tariffiin tai sopimukseen saman toimittajan kanssa vaihtaneiden (sisäinen vaihtaminen) asiakkaiden määrää pidetään merkityksellisenä osoituksena kilpailun toimivuudesta. Aiemmissa päätöksissä (36) komissio analysoi lähinnä ulkoista vaihtamista.

(43) Useimpien Alankomaiden pienien asiakkaiden sopimukset ovat kaksipolttoainesopimuksia, eli ne saavat sekä kaasua että sähköä yhdeltä toimittajalta.

(44) Sähkön ja kaasun vähittäistoimitusten ulkoinen vaihtamisaste on kasvanut Alankomaissa: se oli 17 prosenttia vuonna 2017 ja 21 prosenttia vuonna 2020 (37).

(45) Saatavilla olevien julkisten tietojen mukaan (38) pienten asiakkaiden sisäinen vaihtamisaste oli sähkön ja kaasun osalta 8 prosenttia vuonna 2020.

(46) Vaihtamisasteet osoittavat, että pienet asiakkaat ovat halukkaita vaihtamaan toimittajaa ja että markkinoilla on päteviä vaihtoehtoja, jotka täyttävät asiakkaiden sähkön- ja kaasuntoimituksiin liittyvät tarpeet.

3.2.3.3 Sähkön ja kaasun tukkumarkkinoiden likviditeetti

(47) Sähköllä ja kaasulla voidaan käydä kauppaa erityyppisillä tukkumarkkinoilla: sähköpörssissä, monenkeskisissä kauppapaikoissa ja/tai kahdenvälisessä OTC-kaupassa. Sähköpörssit ovat markkinatoimijoiden käyttämiä alustoja, joilla ne neuvottelevat sähkön ostosta ja myynnistä. Kaasulla käydään kauppaa myös likvideissä kaasukaupan keskuksissa. Näillä järjestelyillä saadaan aikaan avoimet markkinat, järjestetään kilpailua ja vahvistetaan läpinäkyvä viitehinta markkinaosapuolille.

(48) Tukkumarkkinat ovat markkinat, jotka edeltävät välittömästi vähittäismarkkinoita. Osa vähittäismyyjistä kuuluu vertikaalisesti integroituneisiin yritysryhmiin, mutta monilla sähkön vähittäismyyjillä ei ole omia tuotantolaitoksia. Nämä vähittäismyyjät hankkivat sähköä tukkumarkkinoilta ja myyvät sitä vähittäismarkkinoilla kilpaillen vertikaalisesti integroituneiden vähittäismyyjien kanssa. Likvidit ja hyvin toimivat kilpailukykyiset tukkumarkkinat, joilta vähittäismyyjät, joilla ei ole omia tuotantolaitoksia, voivat helposti hankkia sähköä kilpailukykyisin hinnoin ovat näin ollen keskeinen edellytys kilpailluille vähittäismarkkinoille, joilla vertikaalisesti integroituneet ja muut vähittäismyyjät voivat kilpailla tasavertaisesti. Likvidit kaasukaupan keskukset tukevat markkinoiden toimintaa monin tavoin ja varmistavat, että uusille tulokkaille taataan pääsy kaasun tukkumarkkinoille.

(49) ACM päätteli likviditeettiraportissaan (39), että Alankomaiden sähkön tukkumarkkinoiden likviditeetti (esimerkiksi myyntimäärien kasvu, hintojen vaihtelun väheneminen ja osto- ja myyntihinnan erotuksen pieneneminen) on lisääntynyt vuosina 2009–2013. Myyntimäärien kasvu ja parantunut likviditeetti auttavat tukkumarkkinoita toimimaan paremmin ja antavat markkinatoimijoille mahdollisuuden tehdä tehokkaita päätöksiä ostaessaan tai myydessään sähköä. Vuonna 2020 Alankomaiden sähkön tukkumarkkinat olivat noin kolminkertaiset kansalliseen kulutukseen verrattuna, kun ne vuonna 2015 olivat 1,5-kertaiset (40).

(50) Komissio katsoo, että Alankomaiden sähkön tukkumarkkinoiden likviditeetti on riittävällä tasolla, jotta se ei muodosta estettä kotitalousasiakkaille suuntautuviin sähkön vähittäistoimituksiin kohdistuvalle suoralle kilpailulle.

(51) Alankomaiden kaasumarkkinoiden kilpailuaste käy ilmi erityisesti Alankomaiden kaasumarkkinapörssin (Title Transfer Facility), jäljempänä ’TTF’, toiminnasta. Viimeisin ACERin kaasun tukkumarkkinoiden toimintaa koskeva vuosiraportti (41), jäljempänä ’ACERin raportti’, osoittaa, että TTF:n likviditeetti on korkea ja että likviditeetti on lisääntynyt viime vuosina (42). Raportista käy myös ilmi TTF:n tehokas ja läpinäkyvä hinnoitteluprosessi, joka johtaa pieneen osto- ja myyntihintojen eroon (43).

(52) ACERin raportissa mainitaan Alankomaiden kaasun tukkumarkkinat hyvänä esimerkkinä (44) seuraavasti: ”Alankomaiden TTF ja Yhdistyneen kuningaskunnan NBP ovat edelleen kaksi likvideintä ja kilpailukykyisintä kaupankäynnin keskusta, joiden kautta suurin osa EU:ssa tapahtuvasta kaasun futuurikaupasta käydään.”

(53) Edellä mainittujen seikkojen vuoksi komissio katsoo, että Alankomaiden kaasun tukkumarkkinoiden likviditeetti on riittävällä tasolla, jotta se mahdollistaa uusien toimittajien pääsyn markkinoille eikä muodosta estettä pienille asiakkaille suuntautuviin kaasun vähittäistoimituksiin kohdistuvalle suoralle kilpailulle.

3.2.3.4 Hintasääntely

Sähkön ja kaasun vähittäistoimitukset pienille asiakkaille

(54) Loppuasiakkaille toimitettavan sähkön ja kaasun hinta koostuu 1) energiaverosta, 2) verkkokustannuksista, 3) mittarivuokrasta, 4) arvonlisäverosta ja 5) toimituskustannuksista (45). Neljä ensimmäistä osatekijää kuuluvat sääntelyn piiriin, mutta toimituskustannuksia ei säännellä.

3.2.3.5 Muut tekijät

(55) Nuon on vertikaalisesti integroitunut sähköalalla ja aktiivinen tuottaja ja tukkumyyjä Alankomaiden sähkön tukkumarkkinoilla (markkinaosuus 16,8 %) sekä Alankomaiden sähkön ja kaasun vähittäistoimitusten markkinoilla.

(56) Niistä toimijoista, joihin ei sovelleta julkisia hankintoja koskevia sääntöjä, myös Eneco ja Essent ovat vertikaalisesti integroituneita: niiden markkinaosuudet tuotanto- ja tukkumarkkinoilla ovat 4,6 ja 13 prosenttia asennetusta kapasiteetista (46).

(57) Vaikka Nuon on vertikaalisesti integroitunut sähköalalla, sen markkina-asema sekä tuotanto- että tukkutasolla ei muodosta estettä pienille asiakkaille suuntautuviin sähkön vähittäistoimituksiin kohdistuvalle suoralle kilpailulle. Likvidit kaasun tukkumarkkinat aiheuttavat sen, että myöskään niillä ei muodostu merkittäviä esteitä pienille kotitalousasiakkaille suuntautuviin kaasun vähittäistoimituksiin kohdistuvalle suoralle kilpailulle.

4. PÄÄTELMÄT

(58) Alankomaiden pienille asiakkaille suuntautuvien sähkön vähittäistoimitusten osalta tilanne voidaan tiivistää seuraavasti: kolmen suurimman markkinatoimijan markkinaosuus pienenee, vaihtamisaste on korkea ja kasvussa, loppukäyttäjien hintoja ei säännöstellä eikä tukkumarkkinoiden toiminta muodosta estettä pienille asiakkaille suuntautuviin vähittäistoimituksiin kohdistuvalle kilpailulle.

(59) Alankomaiden pienille asiakkaille suuntautuvien kaasun vähittäistoimitusten osalta tilanne voidaan tiivistää seuraavasti: kolmen suurimman markkinatoimijan markkinaosuus pienenee, vaihtamisaste on korkea, loppukäyttäjien hintoja ei säännöstellä sekä tukkumarkkinoiden likviditeetti on korkea.

(60) Johdanto-osan 34–57 kappaleessa tarkasteltujen seikkojen perusteella olisi katsottava, että ehto, joka koskee kilpailun suoraa kohdistumista toimintoon ja josta säädetään direktiivin 2014/25/EU 34 artiklan 1 kohdassa, täyttyy pienille asiakkaille suuntautuvien sähkön ja kaasun vähittäistoimitusten osalta Alankomaissa.

(61) Tämä päätös perustuu oikeudelliseen ja tosiasialliseen tilanteeseen tammikuun 2017 ja lokakuun 2021 välisenä aikana, sellaisena kuin se käy ilmi Nuonin ja Alankomaiden viranomaisten toimittamista tiedoista. Päätöstä voidaan tarkistaa, jos oikeudellinen tai tosiasiallinen tilanne muuttuu merkittävästi siten, etteivät direktiivin 2014/25/EU 34 artiklan 1 kohdan soveltamisen edellytykset enää täyty.

(62) Koska tiettyihin sähkön ja kaasun vähittäistoimituksiin liittyviin toimintoihin sovelletaan kuitenkin edelleen direktiiviä 2014/25/EU, on aiheellista tähdentää, että hankintasopimuksia, jotka koskevat useita eri toimintoja, pitäisi käsitellä asianomaisen direktiivin 6 artiklan mukaisesti. Tämä tarkoittaa sitä, että kun hankintayksikkö toteuttaa sekamuotoisen hankinnan eli hankinnan, jolla tuetaan sekä direktiivin 2014/25/EU soveltamisalan ulkopuolelle jäävien toimintojen että sen soveltamisalaan kuuluvien toimintojen suorittamista, huomioon on otettava toiminnot, joita hankintasopimus ensisijaisesti koskee. Tällaiseen sekamuotoiseen hankintaan, jonka pääasiallisena tarkoituksena on tukea toimintoja, joita ei ole vapautettu, sovelletaan direktiivin 2014/25/EU säännöksiä. Jos on objektiivisesti mahdotonta määrittää, minkä toiminnon toteuttamiseksi hankintasopimus ensisijaisesti tehdään, sopimus on tehtävä direktiivin 2014/25/EU 6 artiklan 3 kohdassa tarkoitettujen sääntöjen mukaisesti.

(63) Muistutettakoon, että käyttöoikeussopimusten tekemisestä annetun Euroopan parlamentin ja neuvoston direktiivin 2014/23/EU (47) 16 artiklassa säädetään, ettei mainittua direktiiviä sovelleta hankintayksiköiden tekemiin käyttöoikeussopimuksiin, jos direktiivin 2014/25/EU 35 artiklan mukaisesti on todettu, että kyseinen toiminta on suoran kilpailun kohteena jäsenvaltiossa saman direktiivin 34 artiklan mukaisesti. Koska katsottiin, että pienille asiakkaille suuntautuviin sähkön ja kaasun vähittäistoimituksiin kohdistuu suoraa kilpailua, hankintasopimukset, jotka tehdään kyseisten toimintojen suorittamiseksi Alankomaissa, suljetaan direktiivin 2014/23/EU soveltamisalan ulkopuolelle,

ON HYVÄKSYNYT TÄMÄN PÄÄTÖKSEN:

1 artikla Direktiiviä 2014/25/EU ei sovelleta hankintayksiköiden tekemiin hankintasopimuksiin, joiden tarkoituksena on mahdollistaa sähkön ja kaasun vähittäistoimitukset pienille asiakkaille Alankomaissa.

2 artikla Tämä päätös on osoitettu Alankomaiden kuningaskunnalle.

Tehty Brysselissä 15 päivänä heinäkuuta 2022. Komission puolesta Thierry BRETON Komission jäsen

(1) EUVL L 94, 28.3.2014, s. 243.

(2) Komission täytäntöönpanopäätös (EU) 2016/1804, annettu 10 päivänä lokakuuta 2016, vesi- ja energiahuollon sekä liikenteen ja postipalvelujen alalla toimivien yksiköiden hankinnoista annetun Euroopan parlamentin ja neuvoston direktiivin 2014/25/EU 34 ja 35 artiklan yksityiskohtaisista soveltamissäännöistä (EUVL L 275, 12.10.2016, s. 39).

(3) Euroopan parlamentin ja neuvoston direktiivi (EU) 2019/944, annettu 5 päivänä kesäkuuta 2019, sähkön sisämarkkinoita koskevista yhteisistä säännöistä ja direktiivin 2012/27/EU muuttamisesta (EUVL L 158, 14.6.2019, s. 125).

(4) Euroopan parlamentin ja neuvoston direktiivi 2009/72/EY, annettu 13 päivänä heinäkuuta 2009, sähkön sisämarkkinoita koskevista yhteisistä säännöistä ja direktiivin 2003/54/EY kumoamisesta (EUVL L 211, 14.8.2009, s. 55).

(5) Euroopan parlamentin ja neuvoston direktiivi 2009/73/EY, annettu 13 päivänä heinäkuuta 2009, maakaasun sisämarkkinoita koskevista yhteisistä säännöistä ja direktiivin 2003/55/EY kumoamisesta (EUVL L 211, 14.8.2009, s. 94).

(6) Wet van 12–7-2012, Stb. 2012, 334 ja Inwerkingtredingsbesluit van 12–7-2012, Stb. 2012, 336.

(7) Wet van 12–7-2012, Stb. 2012, 334 ja Inwerkingtredingsbesluit van 12–7-2012, Stb. 2012, 336.

(8) Neuvoston asetus (EY) N:o 139/2004, annettu 20 päivänä tammikuuta 2004, yrityskeskittymien valvonnasta (EY:n sulautuma-asetus) (EUVL L 24, 29.1.2004, s. 1).

(9) Tuomio asiassa T-463/14, Österreichische Post AG v. komissio, annettu 27.4.2016, ECLI:EU:T:2016:243, 28 kohta.

(10) Asia COMP M. 4110 E.ON – ENDESA, 25.4.2006 10 ja 11 kohta; komission täytäntöönpanopäätös (EU) 2016/1674, annettu 15 päivänä syyskuuta 2016, Saksassa suoritettavien sähkön ja kaasun vähittäistoimitusten jättämisestä Euroopan parlamentin ja neuvoston direktiivin 2014/25/EU soveltamisalan ulkopuolelle (EUVL L 253, 17.9.2016, s. 6).

(11) M.3440 – EDP/ENI/GDP, 9.12.2004, 56 kohta.

(12) M. 4180 Gaz de France/Suez, 14.11.2006, 63 kohta; M.3868 – DONG/Elsam/Energi E2, 14.3.2006, 193 kohta ja sitä seuraavat kohdat; M. 3440 – EDP/ENI/GDP,9.12.2004, 215 kohta ja sitä seuraavat kohdat; M.5740 – Gazprom/A2A/JOF,16.6.2010, 17 kohta ja sitä seuraavat kohdat.

(13) Alankomaiden viranomaisten 25 päivänä syyskuuta 2017 päivätty kirje komissiolle.

(14) M.3440 – EDP/ENI/GDP, 9.12.2004, 73 kohta; M.2947 – Verbund/EnergieAllianz, 11.6.2003, 35 kohta.

(15) M.5496 – VATTENFALL/NUON ENERGY, 22.6.2009, 12 kohta.

(16) Pienillä asiakkailla tarkoitetaan sekä kotitalouksia että pienyrityksiä.

(17) ACM:n päätös asiassa 6017 Nuon/Essent, 21.5.2007, 53 kohta. Kyseisessä (kielteisessä) päätöksessä ACM totesi, että useille markkinoille syntyisi keskittymä, mukaan lukien vähittäiskuluttajille suuntautuvissa toimituksissa.

(18) Asia COMP/M.4180 GDF/Suez, 14.11.2006, 362–367 kohta.

(19) Asia COMP/M.4180 GDF/Suez, 14.11.2006, 78–81 kohta.

(20) Asia COMP/M.3440 EDP/GDP/ENI, 9.12.2004.

(21) Asia COMP/M.4180 GDF/Suez, 14.11.2006, 78–81 kohta ja asia COMP/M.3696 E.ON/MOL21.12.2005, 122–124 kohta.

(22) ACM:n päätös asiassa 5975 Essent/Westland 13.3.2007, 18 kohta ja ACM:n päätös asiassa 6017 Nuon/Essent, 21.5.2007, 56 kohta.

(23) ACM:n päätös asiassa 5724/Electrabel – Rendo, 25 ja 26 kohta ja ACM:n päätös asiassa 5975/Essent – Westland, 13.3.2007, 19 kohta. Ks. myös ACM:n päätös asiassa Nuon/Essent, 21.5.2007, 61 kohta.

(24) M. 5467 – RWE/Essent, 23.6.2009, 61 kohta.

(25) ACM:n päätös asiassa Nuon/Essent, 21.5.2007, 107 kohta.

(26) Alankomaiden viranomaisten 19 päivänä kesäkuuta 2017 päivätty kirje komissiolle.

(27) M.5224 – EDF / British Energy, 22.12.2008; COMP/M.4180 – Gaz de France / Suez, 14.11.2006 ja COMP/M.3696 – E.ON / MOL, 21.12.2005.

(28) ACM:n päätös asiassa 5975 Essent/Westland, 13.3.2007, 26 kohta.

(29) Alankomaiden viranomaisten 19 päivänä kesäkuuta 2017 päivätty kirje.

(30) Komission täytäntöönpanopäätös (EU) 2016/1674, annettu 15 päivänä syyskuuta 2016, Saksassa suoritettavien sähkön ja kaasun vähittäistoimitusten jättämisestä Euroopan parlamentin ja neuvoston direktiivin 2014/25/EU soveltamisalan ulkopuolelle (EUVL L 253, 17.9.2016, s. 6); komission päätös 2010/403/EY, annettu 14 päivänä heinäkuuta 2010, vesi- ja energiahuollon sekä liikenteen ja postipalvelujen alalla toimivien yksiköiden hankintamenettelyjen yhteensovittamisesta annetun Euroopan parlamentin ja neuvoston direktiivin 2004/17/EY soveltamatta jättämisestä sähkön tuotantoon ja tukkumyyntiin Italiassa pohjoisen makrovyöhykkeellä ja sähkön vähittäismyyntiin keski- ja suurijännitteiseen ja hyvin korkean jännitteen verkkoon kytketyille loppuasiakkaille Italiassa (EUVL L 186, 20.7.2010, s. 44).

(31) Alankomaiden viranomaisten 19 päivänä kesäkuuta 2017 päivätty kirje.

(32) Pyynnön 5.3.3 kohta.

(33) Alankomaiden viranomaisten 19 päivänä kesäkuuta 2017 päivätty kirje.

(34) Alankomaiden viranomaisten 11 päivänä lokakuuta 2021 päivätty kirje komissiolle.

(35) ACER Report on the functioning of the gas wholesale market 2020 https://documents.acer.europa.eu/en/Electricity/Market%20monitoring/Documents/MMR%202020%20Summary%20-%20Final.pdf

(36) ACER Report on the functioning of the gas wholesale market 2020 https://documents.acer.europa.eu/en/Electricity/Market%20monitoring/Documents/MMR%202020%20Summary%20-%20Final.pdf

(37) Euroopan unionin energia-alan sääntelyviranomaisten yhteistyöviraston vuosiraportti: ACER Annual Report on the Results of Monitoring the Internal Electricity and Gas Markets in 2020 – Energy retail markets and consumer protection volume, s. 44.

(38) Euroopan unionin energia-alan sääntelyviranomaisten yhteistyöviraston vuosiraportti: ACER Annual Report on the Results of Monitoring the Internal Electricity and Gas Markets in 2020 – Energy retail markets and consumer protection volume, s. 45.

(39) ACM:n vuoden 2014 likviditeettiraportti maakaasun ja sähkön tukkumarkkinoista (englanniksi), https://www.acm.nl/en/publications/publication/13483/2014-Liquidity-Report-wholesale-markets-for-natural-gas-and-electricity

(40) Alankomaissa vuonna 2015 kaupattu kokonaismäärä oli 175 TWh. Tästä 44 TWh kaupattiin sähköpörssissä, 61 TWh futuureina monenkeskisissä kauppapaikoissa ja 70 TWh muuna OTC-kauppana. Energian kokonaiskulutus oli 113 TWh. Näin ollen kaupan kokonaismäärän ja kokonaiskulutuksen välinen suhde oli noin 1,5 (175 TWh / 113 TWh). Vuoden 2020 tiedot ovat peräisin Euroopan komission Euroopan energiamarkkinoita koskevasta neljännesvuosikertomuksesta: European Commission’s quarterly report on European electricity markets, 4th quarter 2020, s. 20. https://ec.europa.eu/energy/sites/default/files/quarterly_report_on_european_electricity_markets_q4_2020.pdf

(41) ACER Report on the functioning of the gas wholesale market 2020 https://documents.acer.europa.eu/en/Electricity/Market%20monitoring/Documents/MMR%202020%20Summary%20-%20Final.pdf

(42) ACER Report on the functioning of the gas wholesale market 2016, s. 24, 83 kohta.

(43) ACER Report on the functioning of the gas wholesale market 2016, s. 30, 94 kohta.

(44) ACER Report on the functioning of the gas wholesale market 2016, s. 5, 5 kohta.

(45) ACM:n raportti: ACM Reports on market operation and consumer confidence trends in the energy market for second half of 2015, s. 22.

(46) Markkinoita analysoitiin alaviitteessä 2 mainittua sähkön tuotantoa ja tukkumyyntiä Alankomaissa koskevaa vapautuspyyntöä varten.

(47) Euroopan parlamentin ja neuvoston direktiivi 2014/23/EU, annettu 26 päivänä helmikuuta 2014, käyttöoikeussopimusten tekemisestä (EUVL L 94, 28.3.2014, s. 1).